[Foto’s] ‘Bang brakkie’ bedaar danksy babaseunWeezy en baba Evan Weezy, ŉ klein Italiaanse windhond, was tot onlangs toe bang vir alles, van mense, raserige speelgoed en selfs vlieë, maar toe word haar “boetie” gebore en verander alles. The Dodo berig Weezy is eendag by ŉ diereskuiling in Alberta in Canada afgelaai en niemand ken haar geskiedenis nie. Die eerste mense wat haar by die skuiling aangeneem het, het haar die volgende dag teruggeneem, aangesien sy die heeltyd gebewe en vir alles geskrik het. Sarah Mavro het van die “bang brakkie” te hore gekom, in haar motor geklim en twee ure na die afgeleë skuiling gery om haar aan te neem. Weezy se tandjies was in so ŉ slegte toestand dat byna almal getrek moes word. Sy het nou net twee tandjies oor en dit veroorsaak dat haar tong die heeltyd uithang, ŉ kenmerk waarvoor sy nou bekendheid verwerf het. Dit het drie jaar geneem voordat Weezy begin gemaklik raak het by haar nuwe eienaars en sy het toe vir die eerste keer begin blaf. Toe word die Mavro-egpaar se baba, Evan, gebore en Weezy het dadelik meer ontspanne voorgekom. “Evan is nou sewe maande oud en ek dink Weezy is liewer vir hom as vir ons. Sy sal langs hom gaan lê en toelaat dat hy oor haar klouter,” het Mavro gesê. Volg Weezy se verhaal op Instagram.